SZEPTEMBER 12.
E napon zárul be az Istenszülő születésének ünnepköre
Tropár 4. hang
A te születésed, Istenszülő Szűz, * örömet hirdetett az egész világnak, * mert belőled tündöklött fel az igazság Napja, Krisztus Istenünk, * ki eltörölvén az átkot, áldást hozott ránk, * és meghiúsítván a halált, *’ örök életet ajándékozott nekünk.
Az első zsoltárcsoport után kathizma
4. hang. Minta: Elcsodálkozott József...
Mondjad, Dávid, * mit fogadott néked Isten? * Amit fogadott nekem – úgymond –, * már be is teljesedett, * az én nemzedékemből adván a Szüzet, * akitől az új Ádám, a Teremtő Krisztus született. * Ő, a király az én trónomon uralkodik most * és megingathatatlan az ő országa. * Meddő asszony szüli az Istenszülőt, *’ a mi életünk táplálóját. 
Dicsőség... most és... 
Ugyanez
A második zsoltárcsoport után kathizma
4. hang. Minta: Elcsodálkozott József...
Jessze törzséből és Dávid ágyékából * Isten leánya, Mária születik ma nekünk. * Ma a világmindenség megújul és átistenül; * ég és föld együtt örvendezzetek! * Dicsérjétek őt, minden nemzetek nemzetségei! * Vigad Joákim és Anna diadalt ül, fölkiáltván: * Meddő asszony szüli az Istenszülőt, *’ a mi életünk táplálóját!
Dicsőség... most és... 
Ugyanez

I. óda. 2. hang 
Jöjjetek, ó népek, * zengjünk éneket Krisztus Istennek, * ki szétválasztá a tengert * és tanítást adott a népeknek, * kiket az egyiptomi rabságból kivezetett, * mert ő megdicsőült!
Jöjjetek, ó hívek, örvendezzünk a Szentlélekben, és magasztaljuk szent énekekkel a terméketlenből ma az emberek üdvözítésére megjelent, örökszűz leányzót!
Ujjongj, Joákim az Istenben bölcs Annával, mert kisarjadt ágyékodból az Istentől kiválasztott leányzó, aki az Úr Krisztust szülte!
Örvendj, Krisztus szent Anyja és szolgálója, mert az ősi boldogságot közvetíted az emberi nemnek! Ezért mindnyájan szent énekekkel méltán magasztalunk.
Megszületik ma az életre vezető híd, melyen az alvilágba zuhant emberek a bukásból visszatérhetnek, és az életadó Krisztust szent énekekkel magasztalják.
Katavászia 8. hang
Keresztet jelezvén vesszejével Mózes, * a gyalogmenő Izraelnek * a Vörös-tengert megnyitá, * s leírván újra * a legyőzhetetlen győzelem jelét, * Fáraó szekereit * a hullámokba temeté. * Miértis Krisztus Istenünknek énekeljünk, *’ mert ő megdicsőült!
III. óda. 2. hang
Erősíts meg minket magadban, Urunk, * ki kereszteddel törölted el a bűnt, * és a te félelmedet ültesd szívünkbe, * kik énekelünk téged!
Feddhetetlenül jártak Isten színe előtt az Istenben bölcs szülők, és megszülték a mindenség üdvösségét, aki Teremtőnket és Istenünket szülte.
A mindenkinek életet fakasztó forrás, az Úr, terméketlenségből elővezette a Szüzet, akiből maga előjönni kegyeskedett, megőrizve őt a szülés után is érintetlennek.
Magasztaljuk ma Anna gyümölcsét, az Istenszülő Máriát, aki az életet hordozó szőlőt szülte, mindnyájunk oltalmát és menedékét!
Érintetlen, férfitől meg nem közelített Örökszűz, az isteni parázs arany füstölője, tedd jó illatúvá megromlott szívemet!
Katavászia 
A vessző a titok * kijelentésére szolgált, * mert kivirágzása által választotta az Úr a főpapot; * de a hajdan terméketlen Egyháznak ma virágzott föl * a Keresztfa *’ a hatalomra és megerősödésre.
Ipakoj
2. hang
Átjárhatatlan ajtónak nevezte a próféta a Szent Szüzet, * mely egyedül a mi Istenünknek van fenntartva, * melyen átment az Úr, s előjött a Fölséges, * és mégis lepecsételve hagyta, * ki életünket az enyészettől megváltotta.
IV. óda. 2. hang
Meghallám, Uram, * a te üdvgondozásod hírét * és magasztallak téged, * egyetlen Emberszerető!
Magasztalunk téged, Urunk, mert Szülőd személyében üdvösséges révpartot nyújtottál minden hívőnek.
Krisztus dicsekvés tárgyává és erősséggé tett téged mindenki számára, aki hittel magasztalja a te titkodat, Isten jegyese!
Joákim és Anna kedved szerint jártak előtted, Uram, és világra hozták mindnyájunk reménységét.
Mindnyájan méltán magasztalunk téged, férfitől meg nem közelített Nagyasszony, mert közbenjárásod révén megszabadulunk bűneinktől.
Katavászia 
Meghallám, Uram, * a te gondviselésed titkát, * és megértem a te műveidet, *’ és magasztalám a te Istenségedet.
V. óda. 2. hang
A rejtélyek ködös homályát eloszlattad, * és a Szűztől kisugárzó igazság által * a hívők szívét megvilágosítottad, * vezess minket is a te világosságoddal, Krisztus!
Magasztaljuk, hívek, a mindegyikünk Életét Forrásozót, aki lehetővé tette, hogy a mindenség Létrehozója olyanná legyen, mint mi vagyunk, s akinek előképén örvendeztek a látására méltatott próféták, hiszen belőle nyilvánvalóan az üdvösség gyümölcse fakadt!
Krisztus, ki a szűzi mélységet egyedül fürkészted ki, és bár körülhatárolhatatlan vagy, mégis testileg a legszentebb Istenszülő karján pihentél, vezess engem csöndes révedbe!
A száraz vessző kivirágzása világosan meghirdette Izrael számára a főpap kiválasztását. A meddő méh dicsőséges szülöttje is csodálatosan tanúsítja ma a szülők kiválóságát. 
Katavászia 
Ó * háromszorosan boldog fa, * melyre szegeztetett * Krisztus, a király és Úr, * s mellyel elbukott a fa által csaló * általad megcsalatva, * ki testileg felfüggesztettél a Keresztre, * ajándékozván békességet *’ a mi lelkünknek!
VI. óda. 2. hang
Jónás a cethal gyomrából fölkiáltott az Úrhoz: * Vezess ki engem a pokol mélységéből, kérlek, * hogy mint Szabadítómnak, * a dicséret hangján, igaz lélekkel áldozhassak néked!
Az Istenszülő istenfélő szülei a terméketlenség szorongatásából az Úrhoz kiáltottak, és világra hozták őt, a világ üdvösségére és minden nemzedékre szóló büszkeségül.
Az Istenszülő istenfélő szülei Istenhez illő égi ajándékot nyertek, a kerubokat is felülmúló bölcsőt, az Ige és Teremtő szülőjét!
Téged, tisztaságos Istenszülő, mi igazhitűek mindnyájan, kik megszabadultunk az ellenségtől és letiportuk annak vakmerőségét, révpartunknak, megingathatatlan védőbástyánknak, legyőzhetetlen oltalmunknak tekintünk.
Katavászia 
A tengeri szörny gyomrában Jónás * tenyereit kereszt alakban kiterjeszté * az üdvösséges kínszenvedést jelképezvén; * majd harmadnap kiszállván, * dicsőséges föltámadását ábrázolta * a testileg keresztre szegezett Krisztus Istennek, * ki harmadnapi föltámadásával *’ a világot megvilágosította.
Konták
4. hang
A te születéseddel, legtisztább Szűz, * Joákim és Anna a magtalanság szégyenétől, * Ádám és Éva pedig a halál enyészetétől megszabadult. * Ezt ünnepli meg a te néped is, * mely így megszabadul vétkének terhétől, * és így kiált hozzád: * Meddő asszony szüli Istennek Szülőjét, *’ a mi életünk táplálóját!
Ikosz 
Joákimnak és Annának a magtalanság és gyermektelenség miatt mondott imája és fohászkodása egyaránt az Úr fülébe jutott, meghallgatásra talált, és az életadó gyümölcsöt termette a világnak. Amaz a hegyen imádkozott, felesége pedig a kertjében hordozta a gyalázatát. De a meddő asszony megszüli Istennek Szülőjét, a mi életünk táplálóját.
VII. óda. 2. hang 
Az eléghetetlen, hegyi rózsabokor * és a harmatos káldeai kemence * világosan előre jelzett téged, isteni Jegyes, * mert az isteni és nem anyagias lángot * sértetlenül fogadtad be földi méhedbe, * azért a tőled Születettnek énekeljük: * Áldott a mi atyáinknak Istene!
A te szellemi megnyilvánulásaidban, ó Tisztaságos, a törvény átadója még nem ismerhette föl jól a nagy titkot, jóllehet már idejekorán arra nevelted, hogy jelképekre, és ne földi dolgokra gondoljon. Ezért a csodálatos látványtól megdöbbenve így szólt: Áldott a mi atyáinknak Istene!
A próféták isteni ihletésű kara Istennek tetsző módon hegynek, az ég kapujának és szellemi létrának tartott téged, mert belőled vált ki férfi beavatkozása nélkül a kő, és te vagy az a kapu, melyen az Úr, a csodák Istene, atyáinknak Istene ment keresztül.
Megszülöd mag nélkül, az idők teljességében a kezdetnélküli, öröktől való Urat, az Atyának Fiát, bölcsességét és erejét, testben, de a természet törvényeitől eltérő módon, Tisztaságos! Azért a tőled születettnek, Szeplőtelen Szűz, áhítattal hangoztatjuk: Áldott légy!
Katavászia 
A gonosz zsarnok esztelen parancsa az embereket megingatá, * mely Isten elleni tilalmat és utálatos káromlást lehelt, * de a három ifjút nem rettenté meg az állati düh, * sem az emésztő tűz, * hanem a Lélek harmatozó fuvallata mellett * lángok között énekelték: * Áldott vagy Te, *’ a mi és atyáink dicsőített Istene!
VIII. óda. 2. hang
Az ifjak kemencéjével egykor * a te Anyád előképét mutattad be, Uram, * mert az előkép ezeket megkímélte a megégéstől, * noha a tűzben jártak. * Ezt ma az egész világ számára nyilvánvalóvá tetted, * ezért magasztalunk téged mindörökké!
Istennel való kiengesztelődésünk előre kiszemelt hajléka most kezdi életét, hogy megszülje nekünk a sűrű testben megjelenő Igét. Mi, akiket a nemlétből ő hozott létre, áldjuk őt és magasztaljuk mindörökké!
A terméketlenség megváltoztatója megszüntette a javak mulandó értéktelenségét és az emberek elé adta az élő csodát, Krisztust. Mi, akiket a nemlétből létrehozott, áldjuk őt és magasztaljuk mindörökké!
Esedezzél szüntelenül a te nyájadért, Isten Anyja, a könyörületes Krisztushoz, hogy megszabaduljunk a bajoktól, kik téged Istenszülőnek, a keresztények legyőzhetetlen és új menedékének éneklünk és magasztalunk mindörökké!
Dicsérjük, áldjuk…
Katavászia 
A Háromsággal egyenlő számú ifjak, * áldjátok a teremtő Atyaistent, * énekeljétek a tüzet harmattá változtató Igét * és magasztaljátok a mindnyájunkat elevenítő Lelket, *’ aki legszentebb mindörökké.
IX. óda. 2. hang
Téged, ki a nap létezése előtti világosságot, a tőled fölkelt és testileg közöttünk járt Istent szűzi méhedből, kifejezhetetlen módon, testtel ruháztad fel, hogy megtestesülten közöttünk tartózkodjék, téged, áldott Tisztaság, Istenszülő, magasztalunk!
Az, aki az engedetlen népnek a sziklából vizet fakasztott, az engedelmes népeknek, a mi örömünkre, terméketlen méhből Gyümölcsöt ad: téged, Szeplőtelen Anya, akit méltán magasztalunk.
Azt, aki az igazéletűektől megszületett, s akit az érettünk megtestesült Ige lakhelyének választott ki, azt, aki Isten tetszése szerint megjelent és Krisztust, az Életet szülte, azt ma születése napján mi, üdvösségre várók, ünnepeljük.
Téged, ki az ősi elvettetéssel járó kiközösítést megszüntetted, ki ősanyánk vétkét helyrehoztad, téged az emberi nem Istennel való kiengesztelésének eszközlőjét, téged, a Teremtőhöz vezető hidat, téged, Istenszülő, magasztalunk!
Katavászia 
Titkos paradicsom * vagy te Istenszülő, * mely művelés nélkül * nevelte fel Krisztust, * ki az életadó * Keresztfát ültette a földbe, * s ki által * most felmagasztaltatva * őt imádjuk, *’ téged pedig dicsőítünk.
Fényének 
Az Istenszülőé 
Ma az egész földkerekség a te születésednek örül, Istenszülő Szűz Mária, érintetlen Jegyes, mert ezzel megszüntetted a szüleidet gyermektelenségük miatt sújtó bánatot és az Éva ősanyánkat a szüléssel kapcsolatban sújtó átkot.
Másik 
Újulj meg, Ádám, magasztaltassál föl, Éva, vigadozzatok, próféták, az apostolokkal és az igazakkal együtt, mert világra jön ma az angyalok és az emberek közös öröme, az igaz életű Joákimtól és Annától: az Istenszülő születik ma!
Dicséreti sztihirák 
1. hang. Minta: Ó fölséges csoda...
Ó hallatlan csoda! * Az élet kútfeje * meddő asszonytól születik, * és a kegyelem fényesen kezd gyümölcsözni. * Vigadozzál, Joákim, * ki az Istenszülő atyja vagy, * nincs hozzád hasonló * a földi szülők között, Istennek kegyeltje, ** mert az Istent befogadó Hajadon, ** Isten hajléka, *’ a legszentebb hegy teáltalad adatott meg nekünk. (kétszer)
Ó hallatlan csoda! * A meddőtől gyümölcs sarjadzott ki, * a mindenség mindenható Teremtőjének rendeletére, * s ezzel a világnak minden jóra vonatkozó meddősége megszűnik. * Anyák, ujjongjatok * az Istenszülő anyjával, hangoztatván: ** Örvendezz, malaszttalteljes, ** az Úr van teveled, *’ aki általad adja a világnak a nagy irgalmat.
Az önmérséklet élő oszlopa * és kegyelemtől fényesen tündöklő lakóhely, * a dicsőséges Anna valóban megszülte a bimbót, * a szüzesség isteni virágát, * minden szűznek és szüzességre vágyódók ajándékát, * a szüzesség ékességét, ** ki minden hívőnek ** bőségesen nyújtja *’ és megadja a nagy irgalmat.
Dicsőség... most és... 6. hang
Ez az Úr napja, népek örvendezzetek, * mert íme, a világosság Forrása * és az életadó Ige könyve megjelent nekünk, * és a Napkelet ajtaja megszületett, * s várja a nagy Főpap bevonulását, * mint egyedüli, ki e világra hozza az egyetlen Krisztust, *’ a mi lelkünk üdvösségére.
 Nagy dicsőítés
Tropár 4. hang
A te születésed, Istenszülő Szűz, * örömet hirdetett az egész világnak, * mert belőled tündöklött fel az igazság Napja, Krisztus Istenünk, * ki eltörölvén az átkot, áldást hozott ránk, * és meghiúsítván a halált, *’ örök életet ajándékozott nekünk.

